CELEX: 52021PC0104
Language: ro
Date: 2021-02-26
Title: Propunere de DECIZIE DE PUNERE ÎN APLICARE A CONSILIULUI privind acordarea unui sprijin temporar Estoniei în temeiul Regulamentului (UE) 2020/672 pentru atenuarea riscurilor de șomaj în situația de urgență generată de pandemia de COVID-19

COMISIA EUROPEANĂ
            Bruxelles, 26.2.2021
            COM(2021) 104 final
            2021/0052(NLE)
            Propunere de
            DECIZIE DE PUNERE ÎN APLICARE A CONSILIULUI 
            privind acordarea unui sprijin temporar Estoniei în temeiul Regulamentului (UE) 2020/672 pentru atenuarea riscurilor de șomaj în situația de urgență generată de pandemia de COVID-19
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               Regulamentul (UE) 2020/672 al Consiliului („regulamentul SURE”) stabilește cadrul juridic pentru acordarea de asistență financiară din partea Uniunii statelor membre care sunt afectate sau grav amenințate de o perturbare economică semnificativă cauzată de pandemia de COVID-19. Sprijinul în temeiul regulamentului SURE servește la finanțarea, în principal, a schemelor de șomaj tehnic sau a unor măsuri similare care vizează protejarea angajaților și a persoanelor care desfășoară activități independente, reducând astfel incidența șomajului și pierderea de venituri, precum și la finanțarea în mod auxiliar a unor măsuri legate de sănătate, în special la locul de muncă.
            
            
               La 4 februarie 2021, Estonia a solicitat asistență financiară din partea Uniunii în temeiul regulamentului SURE. În conformitate cu articolul 6 alineatul (2) din regulamentul SURE, Comisia a consultat autoritățile estoniene pentru a verifica creșterea neprevăzută și semnificativă a cheltuielilor efective și planificate legate direct de schemele pe termen scurt privind piața muncii și de măsurile similare, precum și de măsurile legate de sănătate, generată de pandemia de COVID-19. Mai exact, este vorba despre:
            
            
               (a) o schemă pe termen scurt privind piața muncii pentru menținerea locurilor de muncă. Obiectivul a fost acela de a sprijini angajații din sectorul privat al căror salariu sau program de lucru a fost redus temporar din cauza impactului substanțial al situației de urgență, plătind până la 70 % din salariul mediu lunar al angajatului, cu un plafon de 1 000 EUR pe lună per angajat. Este vorba despre o măsură temporară pentru perioada situației de urgență din martie până în mai 2020. Având în vedere impactul continuu al situației de urgență asupra ocupării forței de muncă, schema de șomaj tehnic a fost prelungită pentru a se aplica și în iunie 2020, iar condițiile au fost ajustate astfel încât sprijinul guvernamental acordat unui angajat a fost redus la maximum 50 % din salariul mediu lunar al angajatului și a fost plafonat la 800 EUR pe angajat. Pentru a primi sprijin guvernamental pentru angajați, întreprinderile au trebuit să plătească cel puțin 150 EUR lunar (pe bază brută) per angajat, astfel încât fiecare angajat a primit un salariu lunar de cel puțin 584 EUR, care este egal cu salariul minim. 
            
            
               (b) o indemnizație pentru păstrarea veniturilor părinților care, în timpul situației de urgență, au trebuit să își suspende activitatea pentru a avea grijă de copiii cu nevoi educaționale speciale. Este vorba despre o măsură temporară pentru perioada situației de urgență din 12 martie până în 17 mai 2020. Indemnizația a fost calculată pe baza contribuțiilor sociale plătite pentru salariile părinților respectivi în 2019. Sprijinul a acoperit 70 % din salariul mediu zilnic al unui părinte. 
            
            
               (c) o schemă de reducere a programului de lucru pentru artiștii independenți, antrenorii sportivi, maeștrii de cor și conducătorii ansamblurilor de dans. Este vorba despre o schemă temporară pentru perioada situației de urgență din 1 martie până în 31 mai 2020. Artiștii independenți au beneficiat de sprijin în cuantum egal cu salariul minim pentru o perioadă de două luni. Maeștri de cor, conducătorii de ansambluri de dansuri populare și antrenorii sportivi au beneficiat de un sprijin guvernamental care a reprezentat 70 % din salariul mediu pentru perioada octombrie 2019-februarie 2020, plafonat la 1 000 EUR lunar per angajat. Antrenorii sportivi au beneficiat de un sprijin în valoare de 50 % din salariul obișnuit, restul de 50 % fiind plătit de organizațiile sportive. 
            
            
               (d) o măsură legată de sănătate constând în cheltuieli publice cu echipamentele individuale de protecție, materialele generale suplimentare și consumabilele.  
            
            
               (e) o schemă de sprijin pe termen scurt pentru spitale, cu scopul de a compensa costurile aferente angajării de personal temporar pentru unitățile COVID-19 și unitățile de terapie intensivă și plătirii programului de lucru prelungit pentru medici, asistenți medicali și alți membri ai personalului. Aceasta a acoperit costurile nevoii suplimentare de personal în unitățile COVID-19 și în unitățile de terapie intensivă din spitale. Personalul suplimentar a fost angajat cu salarii mai mari (coeficient 2,0) pentru a menține personalul motivat în timpul situației de urgență. 
            
            
               (f) o compensație pentru angajați pentru primele trei zile de concediu medical pentru perioada situației de urgență cuprinsă între 13 martie și 17 mai 2020. Utilizarea sporită a concediilor medicale și de îngrijire din cauza COVID-19 a fost compensată pentru persoanele asigurate de Fondul de asigurări de sănătate din Estonia pentru primele trei zile de boală (care sunt în mod normal plătite de angajat). 
            
            
               Estonia a furnizat Comisiei informațiile relevante. 
            
            
               Luând în considerare informațiile puse la dispoziția sa, Comisia propune Consiliului să adopte o decizie de punere în aplicare pentru a acorda Estoniei asistență financiară în temeiul regulamentului SURE, în sprijinul măsurilor menționate mai sus.
            
            
               •Coerența cu dispozițiile existente în domeniul de politică
            
            
               Prezenta propunere este în deplină concordanță cu Regulamentul (UE) 2020/672 al Consiliului, în temeiul căruia este formulată propunerea.
            
            
               Prezenta propunere completează un alt instrument legislativ al Uniunii prin care se acordă sprijin statelor membre în caz de urgență, și anume Regulamentul (CE) nr. 2012/2002 al Consiliului din 11 noiembrie 2002 de instituire a Fondului de Solidaritate al Uniunii Europene (FSUE) [„Regulamentul (CE) nr. 2012/2002”]. Regulamentul (UE) 2020/461 al Parlamentului European și al Consiliului, care modifică respectivul instrument pentru a-i extinde domeniul de aplicare la urgențele majore din domeniul sănătății publice și pentru a defini operațiuni specifice eligibile pentru finanțare, a fost adoptat la 30 martie 2020. 
            
            
               •Coerența cu alte politici ale Uniunii
            
            
               Propunerea face parte dintr-o serie de măsuri elaborate ca răspuns la actuala pandemie de COVID-19, cum ar fi „Inițiativa pentru investiții ca reacție la coronavirus”, și vine în completarea altor instrumente care sprijină ocuparea forței de muncă, cum ar fi Fondul social european și Fondul european pentru investiții strategice (FEIS)/InvestEU. Întrucât recurge la luarea și la acordarea de împrumuturi în această situație specifică generată de pandemia de COVID-19 în vederea sprijinirii statelor membre, prezenta propunere acționează ca o a doua linie de apărare pentru finanțarea schemelor de șomaj tehnic și a măsurilor similare, contribuind la protejarea locurilor de muncă și implicit a angajaților și a persoanelor care desfășoară activități independente, împotriva riscului de șomaj. 
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
         
         
            
               •Temeiul juridic
            
            
               Temeiul juridic al prezentului instrument este Regulamentul (UE) 2020/672 al Consiliului.  
            
            
               •Subsidiaritatea (pentru competență neexclusivă) 
            
            
               Propunerea urmează unei solicitări a unui stat membru și demonstrează solidaritatea europeană prin furnizarea de asistență financiară din partea Uniunii sub formă de împrumuturi temporare acordate unui stat membru afectat de pandemia de COVID-19. Ca o a doua linie de apărare, această asistență financiară sprijină temporar cheltuielile publice majorate ale administrației publice în ceea ce privește schemele de șomaj tehnic și măsurile similare, pentru a ajuta statul solicitant să protejeze locurile de muncă și, implicit, angajații și persoanele care desfășoară activități independente, împotriva riscului de șomaj și de pierdere de venituri.
            
            
               Acest sprijin va ajuta populația afectată și va contribui la atenuarea impactului economic și societal direct generat de actuala criză provocată de pandemia de COVID-19. 
            
            
               •Proporționalitatea
            
            
               Propunerea respectă principiul proporționalității. Propunerea nu depășește ceea ce este necesar pentru îndeplinirea obiectivelor urmărite de instrument. 
            
            
               3.REZULTATELE EVALUĂRILOR EX-POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Consultările cu părțile interesate
            
            
               Deoarece propunerea a trebuit să fie elaborată în regim de urgență, pentru a putea fi adoptată la timp de Consiliu, nu s-a putut realiza o consultare a părților interesate.
            
            
               •Evaluarea impactului
            
            
               Având în vedere caracterul urgent al propunerii, nu s-a efectuat o evaluare a impactului.
            
            
               4.IMPLICAȚIILE BUGETARE
            
            
               Comisia ar trebui să poată contracta împrumuturi pe piețele financiare în scopul transformării acestora în împrumuturi acordate în aval statului membru care solicită asistență financiară în temeiul instrumentului SURE. 
            
            
               În plus față de furnizarea de garanții din partea statelor membre, în cadru sunt integrate și alte garanții pentru a asigura soliditatea financiară a schemei:
            
            
               ·o abordare riguroasă și conservatoare a gestiunii financiare;
            
            
               ·o structură a portofoliului de împrumuturi care limitează riscul de concentrare, expunerea anuală și expunerea excesivă față de oricare dintre statele membre, asigurând, în același timp, resurse suficiente pentru statele membre care au cea mai mare nevoie de sprijin; precum și
            
            
               ·posibilități de reînnoire a creditelor.
            
            
               2021/0052 (NLE)
            
            
               Propunere de
            
         
         
            
               DECIZIE DE PUNERE ÎN APLICARE A CONSILIULUI
            
            
               privind acordarea unui sprijin temporar Estoniei în temeiul Regulamentului (UE) 2020/672 pentru atenuarea riscurilor de șomaj în situația de urgență generată de pandemia de COVID-19
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Regulamentul (UE) 2020/672 al Consiliului din 19 mai 2020 privind instituirea unui instrument european de sprijin temporar pentru atenuarea riscurilor de șomaj într-o situație de urgență (SURE) ca urmare a epidemiei de COVID-19
                  1
               , în special articolul 6 alineatul (1),
            
            
               având în vedere propunerea Comisiei Europene,
            
            
               întrucât:
            
            
               (1)La 4 februarie 2021, Estonia a solicitat asistență financiară din partea Uniunii în vederea completării eforturilor sale naționale de abordare a impactului pandemiei de COVID‐19 și pentru a răspunde la consecințele socioeconomice ale pandemiei resimțite de lucrători și de persoanele care desfășoară o activitate independentă.
            
            
               (2)Se preconizează că pandemia de COVID-19 și măsurile extraordinare puse în aplicare de Estonia pentru a limita propagarea virusului și impactul său socioeconomic și asupra sănătății vor avea consecințe dramatice asupra finanțelor publice. Previziunile Comisiei din toamna anului 2020 preconizau că Estonia va avea un deficit public și o datorie publică de 5,9 % și, respectiv, de 17,2 % din produsul intern brut (PIB) până la sfârșitul anului 2020. De asemenea, previziunile intermediare ale Comisiei din iarna anului 2021 preconizează o scădere cu 2,9 % a PIB-ul Estoniei în 2020.
            
            
               (3)Pandemia de COVID-19 a imobilizat o parte substanțială a forței de muncă din Estonia. Acest lucru a dus la o creștere neprevăzută și semnificativă a cheltuielilor publice ale Estoniei în ceea ce privește schemele pe termen scurt privind piața muncii și măsurile similare, precum și aplicarea de măsuri corespunzătoare legate de sănătate în contextul pandemiei de COVID-19, astfel cum se arată la considerentele 4-9.
            
            
               (4)Regulamentul guvernamental nr. 130 „Tööhõiveprogramm 2017–2020” din 17 noiembrie 2016, astfel cum a fost modificat în 2020
                  2
               , așa cum este menționat în solicitarea Estoniei din 4 februarie 2021, a introdus o schemă pe termen scurt privind piața muncii pentru păstrarea locurilor de muncă (în vigoare de la 23 martie 2020). Obiectivul a fost acela de a sprijini angajații din sectorul privat al căror salariu sau program de lucru a fost redus temporar din cauza impactului substanțial al situației de urgență, plătind până la 70 % din salariul mediu lunar al angajatului, cu un plafon de 1 000 EUR pe lună per angajat. A fost o schemă temporară pentru perioada situației de urgență din martie până în mai 2020. Având în vedere impactul continuu al situației de urgență, regulamentul a fost modificat din nou
                  3
                și s-a aplicat și în luna iunie 2020. Condițiile pentru schema de șomaj tehnic au fost ajustate astfel încât sprijinul guvernamental acordat unui angajat a fost redus la maximum 50 % din salariul mediu lunar al angajatului și a fost plafonat la 800 EUR pe angajat. Pentru a primi sprijin guvernamental pentru angajați, întreprinderile au trebuit să plătească cel puțin 150 EUR lunar (pe bază brută) per angajat, astfel încât fiecare angajat a primit un salariu lunar de cel puțin 584 EUR, care este egal cu salariul minim. 
            
            
                (5)  Regulamentul Guvernului nr. 26 „Erivajadusega lapse vanema toetuse saamise ja maksmise tingimused ning toetuse arvutamise alused” din 9 aprilie 2020
                  4
               , astfel cum se menționează în solicitarea Estoniei din 4 februarie 2021, a introdus o indemnizație pentru păstrarea veniturilor părinților care, în timpul situației de urgență, au trebuit să își suspende activitatea pentru a avea grijă de copiii cu nevoi educaționale speciale. Este vorba despre o măsură temporară pentru perioada situației de urgență din 12 martie până în 17 mai 2020. Indemnizația a fost calculată pe baza contribuțiilor sociale plătite pentru salariile părinților respectivi în 2019. Sprijinul a acoperit 70 % din salariul mediu zilnic al unui părinte. 
            
            
               (6)Regulamentul nr. 7 al Ministerului Culturii „COVID-19 haigust põhjustava koroonaviiruse levikuga seotud kriisi leevendamiseks ette nähtud toetusmeede laulu- ja tantsupeo liikumises osalevatele kollektiividele” din 30 aprilie 2020
                  5
               , Regulamentul nr. 9 al Ministerului Culturii „COVID-19 puhangust tingitud erakorraline abi kultuuri- ja spordivaldkonnale”, din 30 aprilie 2020
                  6
                (în vigoare în perioada 3 mai-11 septembrie 2020) și Regulamentul „Treeneri tööjõukulu toetuse määramise tingimused, sealhulgas nõuded spordialaliidule, spordiklubile ja spordikoolile ning selle omaosalusele, treeningrühmale ja treenerile, ning toetuse suuruse, jaotamise, tagasimaksmise ja tagasinõudmise kord” din 26 noiembrie 2014, astfel cum a fost modificat în 2020
                  7
               , așa cum sunt menționate în solicitarea Estoniei din 4 februarie 2021, au introdus o schemă de reducere a programului de lucru pentru artiștii independenți, antrenorii sportivi, maeștrii de cor și conducătorii ansamblurilor de dans. Este vorba despre o măsură temporară pentru perioada situației de urgență declanșate de pandemia de COVID-19. Artiștii independenți au beneficiat de sprijin în cuantum egal cu salariul minim pentru o perioadă de două luni. Maeștri de cor, conducătorii de ansambluri de dansuri populare și antrenorii sportivi au beneficiat de sprijin guvernamental care a reprezentat 70 % din salariul mediu pentru perioada octombrie 2019-februarie 2020, plafonat la 1 000 EUR. Antrenorii sportivi au beneficiat de un sprijin în valoare de 50 % din salariul obișnuit, restul de 50 % fiind plătit de organizațiile sportive.
            
            
               (7) Ca răspuns la pandemia de COVID-19, Estonia a introdus, de asemenea, o serie de măsuri legate de sănătate. În conformitate cu Legea „Riigi 2020. aasta lisaeelarve seadus”, adoptată de Parlament la 15 aprilie 2020
                  8
               , astfel cum se menționează în solicitarea Estoniei din 4 februarie 2021, s-a adoptat o măsură legată de sănătate, care a permis efectuarea de achiziții publice de echipamente individuale de protecție, materiale generale suplimentare și consumabile. 
            
            
               (8) Regulamentul nr. 28 al Guvernului „Eriolukorras Eesti Haigekassa kaudu hüvitiste ja teenuste eest maksmise tingimused ja kord” din 23 aprilie 2020
                  9
               , astfel cum se menționează în solicitarea Estoniei din 4 februarie 2021, a introdus o schemă de sprijin pe termen scurt pentru spitale, cu scopul de a compensa costurile aferente angajării de personal temporar pentru unitățile COVID-19 și unitățile de terapie intensivă și plătirii programului de lucru prelungit pentru medici, asistenți medicali și alți membri ai personalului. Aceasta acoperă costurile nevoii suplimentare de personal în unitățile COVID-19 și în unitățile de terapie intensivă din spitale. Personalul suplimentar a fost angajat cu salarii mai mari (coeficient 2,0) pentru a menține personalul motivat în timpul situației de urgență. 
            
            
               (9)Regulamentul nr. 28 al Guvernului „Eriolukorras Eesti Haigekassa kaudu hüvitiste ja teenuste eest maksmise tingimused ja kord” din 23 aprilie 2020
                  10
               , astfel cum se menționează în cererea Estoniei din 4 februarie 2021, a introdus o compensație pentru angajați pentru primele trei zile de concediu medical. A fost o măsură temporară pentru perioada situației de urgență din 13 martie până în 17 mai 2020. Utilizarea sporită a concediilor medicale și de îngrijire din cauza COVID-19 a fost compensată pentru persoanele asigurate de Fondul de asigurări de sănătate din Estonia pentru primele trei zile de boală, care sunt în mod normal plătite de angajat. 
            
            
               (10) Estonia îndeplinește condițiile pentru a solicita asistența financiară prevăzută la articolul 3 din Regulamentul (UE) 2020/672. Estonia a furnizat Comisiei dovezi corespunzătoare conform cărora cheltuielile publice efective au crescut cu 230 000 000 EUR începând de la 1 februarie 2020 din cauza măsurilor naționale luate pentru contracararea efectelor socioeconomice ale pandemiei de COVID-19. Este vorba despre o creștere neprevăzută și semnificativă deoarece ea este legată atât de măsurile noi, cât și de creșterea cererii pentru măsurile existente, care, luate împreună, acoperă o proporție semnificativă a forței de muncă din Estonia. 
            
            
               (11)Comisia a consultat Estonia și a verificat creșterea neprevăzută și semnificativă a cheltuielilor efective legate direct de scheme de șomaj tehnic și de măsuri similare, precum și de recurgerea la măsuri relevante în domeniul sănătății în legătură cu pandemia de COVID-19, menționată în cererea din 4 februarie 2021, în conformitate cu articolul 6 din Regulamentul (UE) 2020/672.
            
            
               (12)Prin urmare, trebuie acordată asistență financiară pentru a ajuta Estonia să combată efectele socioeconomice ale perturbării economice semnificative cauzate de pandemia de COVID-19. Comisia trebuie să adopte deciziile privind scadențele, dimensiunea și deblocarea ratelor și a tranșelor în strânsă cooperare cu autoritățile naționale.
            
            
               (13)Prezenta decizie trebuie să nu aducă atingere rezultatelor niciuneia dintre procedurile legate de denaturarea funcționării pieței interne care este posibil să fie întreprinse, în special în temeiul articolelor 107 și 108 din tratat. Ea nu anulează cerința ca statele membre să notifice Comisiei potențialele ajutoare de stat în temeiul articolului 108 din tratat.
            
         
         
            
               (14)Decizia de a acorda asistență financiară a fost identificată ținând seama de nevoile existente și preconizate ale Estoniei, precum și de cererile de asistență financiară în temeiul Regulamentului (UE) 2020/672 deja înaintate sau prevăzute a fi înaintate de alte state membre, aplicând în același timp principiile egalității de tratament, solidarității, proporționalității și transparenței,
            
            
               ADOPTĂ PREZENTA DECIZIE:
            
            
               Articolul 1
            
            
               Estonia îndeplinește condițiile stabilite la articolul 3 din Regulamentul (UE) 2020/672.
            
            
               Articolul 2
            
            
               (1)Uniunea pune la dispoziția Estoniei un împrumut de maximum 230 000 000 EUR. Împrumutul are o scadență medie de maximum 15 ani.
            
            
               (2)Perioada de disponibilitate a asistenței financiare acordate prin prezenta decizie este de 18 luni începând din prima zi după intrarea în vigoare a prezentei decizii.
            
            
               (3)Asistența financiară din partea Uniunii este pusă de Comisie la dispoziția Estoniei în maximum opt rate. O rată poate fi vărsată în una sau mai multe tranșe. Scadențele tranșelor acordate în cadrul primei rate pot fi mai lungi decât scadența medie maximă menționată la alineatul (1). În acest caz, scadențele tranșelor ulterioare se stabilesc astfel încât scadența medie maximă menționată la alineatul (1) să fie respectată odată ce au fost deblocate toate ratele.
            
            
               (4)Plata primei rate se face sub rezerva intrării în vigoare a acordului de împrumut prevăzut la articolul 8 alineatul (2) din Regulamentul (UE) 2020/672.
            
            
               (5)Estonia suportă costurile de finanțare ale Uniunii menționate la articolul 4 din Regulamentul (UE) 2020/672 pentru fiecare rată, plus orice comisioane, costuri și cheltuieli ale Uniunii care rezultă din orice finanțare legată de împrumutul acordat în temeiul alineatului (1) de la prezentul articol.
            
            
               (6)Comisia decide cu privire la dimensiunea ratelor și la punerea la dispoziție a acestora, precum și cu privire la mărimea tranșelor.
            
            
               Articolul 3
            
            
               Estonia poate finanța următoarele măsuri: 
            
            
               (a)o schemă pe termen scurt privind piața muncii pentru menținerea locurilor de muncă, astfel cum se prevede în Regulamentul nr. 130 al Guvernului „Tööhõiveprogramm 2017–2020” din 17 noiembrie 2016, astfel cum a fost modificat în 2020;
            
            
               (b)o indemnizație pentru păstrarea veniturilor părinților care, în timpul situației de urgență, au trebuit să își suspende activitatea pentru a avea grijă de copiii cu nevoi educaționale speciale, astfel cum se prevede în Regulamentul nr. 26 al Guvernului „Erivajadusega lapse vanema toetuse saamise ja maksmise tingimused ning toetuse arvutamise alused” din 9 aprilie 2020;
            
            
               (c)o schemă de reducere a programului de lucru pentru artiștii independenți, antrenorii sportivi, maeștrii de cor și conducătorii ansamblurilor de dans, astfel cum se prevede în Regulamentul nr. 7 al Ministerul Culturii „COVID-19 haigust põhjustava koroonaviiruse levikuga seotud kriisi leevendamiseks ette nähtud toetusmeede laulu- ja tantsupeo liikumises osalevatele kollektiividele” din 30 aprilie 2020, în Regulamentul nr. 9 „COVID-19 puhangust tingitud erakorraline abi kultuuri- ja spordivaldkonnale” din 30 aprilie 2020 și în Regulamentul “Treeneri tööjõukulu toetuse määramise tingimused, sealhulgas nõuded spordialaliidule, spordiklubile ja spordikoolile ning selle omaosalusele, treeningrühmale ja treenerile, ning toetuse suuruse, jaotamise, tagasimaksmise ja tagasinõudmise kord” din 26 noiembrie 2014, astfel cum a fost modificat în 2020;
            
            
               (d)o măsură legată de sănătate, care a permis efectuarea de achiziții publice de echipamente individuale de protecție, materiale generale suplimentare și consumabile, astfel cum se prevede în Legea „Riigi 2020. aasta lisaeelarve seadus” adoptată de Parlament la 15 aprilie 2020;
            
            
               (e)o schemă de sprijin pe termen scurt pentru spitale pentru a compensa costurile de angajare a personalului temporar pentru unitățile COVID-19 și unitățile de terapie intensivă, precum și pentru plata unui program de lucru prelungit pentru medici, asistenți medicali și alți membri ai personalului, astfel cum se prevede în Regulamentul nr. 28 al Guvernului „Eriolukorras Eesti Haigekassa kaudu hüvitiste ja teenuste eest maksmise tingimused ja kord” din 23 aprilie 2020;
            
            
               (f)o compensație pentru angajați pentru primele trei zile de concediu medical, astfel cum se prevede în Regulamentul nr. 28 al Guvernului „Eriolukorras Eesti Haigekassa kaudu hüvitiste ja teenuste eest maksmise tingimused ja kord” din 23 aprilie 2020.
            
            
               Articolul 4
            
         
         
            
               Prezenta decizie se adresează Republicii Estonia.
            
            
               Prezenta decizie intră în vigoare la data notificării sale destinatarului.
            
            
               Articolul 5
            
            
               Prezenta decizie se publică în Jurnalul Oficial al Uniunii Europene. 
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 159, 20.5.2020, p. 1.
               
               
                  
                     (2)
                  
                        Riigi Teataja (în continuare RT) I, 20.3.2020, 3. 
               
               
                  
                     (3)
                  
                        RT I, 30.5.2020, 4 
               
               
                  
                     (4)
                  
                  
                        RT I, 10.4.2020, 5.
                  
               
               
                  
                     (5)
                  
                        RT I, 30.4.2020, 28.
               
               
                  
                     (6)
                  
                  
                        RT I, 9.9.2020, 4.
                  
               
               
                  
                     (7)
                  
                        RT I, 5.5.2020, 21.
               
               
                  
                     (8)
                  
                        RT I, 21.4.2020, 2.
               
               
                  
                     (9)
                  
                        RT I, 24.4.2020, 13.
               
               
                  
                     (10)
                  
                        RT I, 24.4.2020, 13.